Diari Oficial de la Generalitat Valenciana


Sumari del DOGV 5239, del 12-04-2006 (2006/3943)

Convocatòria i bases del procés selectiu per a cobrir una plaça de coordinador d'Esports i Joventut.
----------------------------------------------------------------------------------------------------

### Dades del document

Número de DOGV
:   5239

Data del DOGV
:   12-04-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/3943


Data del document
:   20-03-2006

Organisme emissor
:   Ajuntament d'Alcalà de Xivert

Tipus de document
:   Convocatòria

Correcció d'errades

 Descriptors 

:   * Alcalà de Xivert
    * concurs administratiu
    * esport
    * personal docent
    * administració local

Convocatòria i bases del procés selectiu per a cobrir una plaça de coordinador d'Esports i Joventut. [2006/F3943]  
Es fa pública la convocatòria del procés selectiu per a cobrir una plaça de coordinador d'Esports i Joventut vacant en la plantilla de personal d'este ajuntament i inclosa en l'oferta d'ocupació pública de 2005 junt amb les corresponents bases rectores aprovades per la Junta de Govern Local en sessió de data 15 de març de 2006.  
El que es fa públic per a general coneixement en compliment del que disposa l'article 97 de la Llei 7/1985, de 2 d'abril, Reguladora de les Bases de Règim Local.  
Alcalà de Xivert, 20 de març de 2006.. L'alcaldessa: Isabel Soriano Barceló.  
Bases específiques de la convocatòria per a la provisió en propietat d'una plaça de coordinador d'Esports i Joventut  
Base primera. Objecte  
És objecte de la present convocatòria, la provisió en propietat d'una plaça de coordinador d'Esports i Joventut, vacant en la plantilla de funcionaris d'este ajuntament corresponent a l'oferta d'ocupació pública 2005, enquadrada en l'escala d'administració especial, subescala tècnica, classe tècnics mitjans. Dotada amb les retribucions corresponents al grup B, nivell de complement de destinació 22 i la resta d'emoluments que corresponen d'acord amb la legislació vigent.  
Base segona. Sistema selectiu  
El procediment se selecció es realitzarà per mitjà de concurs oposició.  
Base tercera. Comeses del lloc de treball  
Amb caràcter general seran els corresponents a la coordinació de les àrees d'esport i joventut, així com la planificació, organització d'activitats, esdeveniments i personal, dinamització i relació amb altres ens sense perjuí d'aquelles altres que siguen assignades corresponents al seu àmbit d'activitat.  
Base quarta. Requisits dels aspirants  
Per a poder participar en les proves selectives d'esta convocatòria, els aspirants hauran de reunir els següents requisits en la data en què acabe el termini de presentació d'instàncies:  
a) Ser espanyol o nacional d'algun dels altres estats membres de la Unió Europea o nacional d'algun estat, a què en virtut dels tractats internacionals celebrats per la Unió Europea i ratificats per Espanya, s'aplique la lliure circulació de treballadors en termes en què esta es troba definida en el Tractat Constitutiu de la Unió Europea, segons el que disposa la Llei 17/1993, de 23 de desembre.  
b) Tindre complits els 18 anys i no haver aconseguit l'edat de jubilació.  
c) Estar en possessió del títol de Diplomat en Magisteri especialitat Educació Física, Diplomat en Educació Física o equivalent.  
La titulació, s'acreditarà per l'interessat per mitjà de l'expedició dels títols corresponents per l'autoritat acadèmica competent, així com també si és el cas l'equivalència de títols.  
d) No patir cap malaltia, ni estar afectats per limitació física o psíquica incompatible amb l'exercici de les funcions, o que les impossibilite.  
e) No haver sigut separat, per mitjà d'expedient disciplinari, del servici de cap administració pública. Així mateix, no trobar-se inhabilitat per a l'exercici de funcions públiques.  
Base cinquena. Sol·licituds  
5.1. Participants.  
Els que desitgen participar en les corresponents proves d'accés, hauran de sol·licitar-ho per mitjà de model d'instància que es facilitarà en les oficines del Registre General de l'ajuntament. En qualsevol altre cas hauran de presentar la sol·licitud en què es farà constar que reunixen tots els requisits exigits en la base quarta i abonar els drets d'examen que es xifren en 15,03 €.  
A la instància s'adjuntarà:  
El pagament d'estos drets, podrà fer-se efectiu en el compte número 3705-7097-10-2979839934 de Bancaixa Alcalà de Xivert o per mitjà de gir postal o telegràfic dirigit a la Tresoreria Municipal en què es farà constar la convocatòria a què correspon l'ingrés.  
5.2. Òrgan. Termini. Lloc.  
Les instàncies es dirigiran a l'alcaldessa presidenta d'este ajuntament en el termini de 20 dies naturals des del següent a la publicació de l'extracte de convocatòria en el Boletín Oficial del Estado.  
Les sol·licituds es presentaran en el Registre General de l'ajuntament o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Base sisena. Admissió d'aspirants  
Per a ser admesos a les proves selectives, bastarà que els aspirants manifesten en les seues instàncies que reunixen totes les condicions exigides en estes bases, així com que hagen abonat els drets d'examen.  
Una vegada finalitzat el termini de presentació d'instàncies, l'Alcaldia Presidència dictarà una resolució, en el termini màxim d'un mes, en què declararà aprovades les llistes provisionals d'aspirants admesos i exclosos.  
En esta resolució, que es publicarà en el Butlletí Oficial de la Província de Castelló i en el tauler d'anuncis de l'ajuntament, constarà el nom i cognoms dels aspirants admesos i exclosos i, si és el cas, el motiu de la no-admissió. Contra esta resolució es podrà presentar reclamació en el termini de 10 dies hàbils. Si es presenten reclamacions seran acceptades o rebutjades en la resolució per la qual s'aprove la llista definitiva, que es publicarà, així mateix, en els llocs indicats per a la llista provisional.  
En el mateix acte administratiu, s'indicarà a més, el lloc, data i hora del començament de les proves selectives, l'orde d'actuació dels aspirants prèviament determinat per mitjà de sorteig i la composició dels membres del Tribunal Qualificador. Tot això sense perjuí del que disposa l'article 71 de la Llei 30/1992, de 26 de novembre, per la qual cosa es referix a l'esmena de deficiències.  
Base setena. Tribunals qualificadors  
Composició  
President: el president de la corporació o un membre d'esta en qui delegue.  
Secretari: el secretari de la corporació o un funcionari d'esta en qui delegue, que actuarà amb veu, però sense vot.  
Vocals:  
. El regidor delegat de l'àrea o membre de la corporació en qui delegue.  
. Un representant de l'administració del Consell de la Generalitat Valenciana.  
. El funcionari que ocupe la direcció del respectiu servici dins de l'especialitat o, si no és possible, un tècnic superior o un expert designat pel president de la corporació municipal.  
. Un funcionari de carrera designat pels representants dels treballadors.  
. Un funcionari de carrera designat pel president de la corporació.  
El tribunal podrà disposar la incorporació als seus treballs d'assessors especialistes quan les característiques o la dificultat de la prova així ho requerisca, que col·laboraran amb el tribunal i tindran veu però no vot.  
Tots els vocals del tribunal posseiran una titulació igual o superior a l'exigida en la convocatòria i hauran de pertànyer al mateix grup o superiors.  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.  
A l'efecte del que disposa el Reial Decret 462/2002, de 24 de maig, el tribunal i especialistes tindran la categoria que corresponga de les arreplegades en aquell.  
Els membres del tribunal podran ser recusats pels aspirants de conformitat amb el que preveuen els articles 28 i 29 de la Llei 30/1992, de 26 de novembre.  
Base huitena. Començament i desenvolupament del procediment  
El primer exercici començarà en la data que s'anunciarà en resolució per mitjà de la que s'aprove la llista d'aspirants.  
La resta d'exercicis en la data i hora que s'anunciarà en el tauler d'anuncis de l'ajuntament amb l'antelació establida reglamentàriament.  
Els aspirants seran convocats en crida única. La falta de presentació d'un aspirant, en el moment de ser cridat a qualsevol dels exercicis obligatoris, determinarà automàticament, excepte en els supòsits de força major degudament justificats i apreciats pel tribunal, la pèrdua del seu dret a participar en el mateix exercici i en els successius, per la qual cosa quedarà exclòs del procediment selectiu.  
L'orde d'actuació dels aspirants en aquells exercicis que no puguen realitzar-se conjuntament, serà l'alfabètic, i es donarà començament per l'aspirant el primer cognom del qual comence per la lletra que es determinarà en el sorteig públic que se celebrarà a este efecte.  
El tribunal podrà requerir en qualsevol moment als aspirants que acrediten la seua identitat. A este fi hauran d'anar proveïts del document nacional d'identitat.  
Base novena. Proves selectives i valoració  
Fase d'oposició.   
Serà prèvia a la fase de concurs i constarà dels exercicis següents:  
Primer. Escrit. De caràcter obligatori i eliminatori.  
Consistirà a desenvolupar per escrit durant un període màxim d'una hora, un tema de caràcter general extret per sorteig d'entre les matèries comunes que figuren en el programa com a annex a estes bases.  
Es valoraran els coneixements dels temes exposats, claredat en l'exposició, capacitat de síntesi i aportacions personals dels aspirants.  
Els exercicis seran llegits en sessió pública per cada opositor davant del tribunal qualificador, que podrà formular els aclariments i preguntes que en relació a estes jutge oportunes.  
La qualificació d'este exercici serà de 0 a 10 punts. Seran eliminats aquells aspirants que no aconseguisquen una puntuació mínima de 5 punts.  
Segon. Pràctic. De caràcter obligatori i eliminatori.  
Consistirà en la resolució d'un o més supòsits pràctics que plantejarà el tribunal immediatament abans del començament de l'exercici, relacionat amb les funcions assignades al lloc per un temps a determinar.  
En este exercici es valorarà fonamentalment la sistemàtica en el plantejament, les aportacions personals dels aspirants i conclusions plantejades.  
La qualificació d'este exercici serà de 0 a 10 punts. Seran eliminats aquells aspirants que no aconseguisquen una puntuació mínima de 5 punts.  
Tercer. Escrit. De caràcter obligatori i eliminatori  
Consistirà a desenvolupar per escrit durant un període màxim de dos hores, dos temes extrets per sorteig d'entre les matèries específiques que figuren en el programa com a annex a estes bases.  
Es valoraran els coneixements dels temes exposats, claredat en l'exposició, capacitat de síntesi i aportacions personals dels aspirants.  
Els exercicis seran llegits en sessió pública per cada opositor davant del tribunal qualificador, que podrà formular els aclariments i preguntes que en relació a estes jutgen oportunes.  
La qualificació d'este exercici serà de 0 a 10 punts. Seran eliminats aquells aspirants que no aconseguisquen una puntuació mínima de 5 punts.  
Quart. Valencià. Obligatori i no eliminatori.  
Dividit en dos exercicis: escrit i oral.  
Escrit. Consistirà a redactar un text en valencià de més de 200 paraules en un temps a determinar, a partir de la lectura d'un text en valencià proposat el tribunal qualificador.  
Es valorarà la correcció ortogràfica, gramatical i estructural del text.  
La qualificació serà de 0 a 3,5 punts.  
Oral. Consistirà a mantindre una conversació en valencià amb els membres del tribunal, durant el temps que este determine.  
La qualificació serà de 0 a 1,5 punts.  
La qualificació final de la fase d'oposició estarà determinada per la suma de les puntuacions obtingudes en tots els exercicis.  
Amb el resultats de l'últim exercici de la fase d'oposició, el tribunal exposarà al públic la relació d'aspirants que per haver superat tots els exercicis eliminatoris han de passar a la fase de concurs, i els citarà perquè en el termini de 10 dies hàbils presenten la documentació acreditativa dels mèrits i experiència previstos en la present convocatòria, per mitjà d'original o fotocòpia compulsada, en el Registre General de l'ajuntament.  
Els mèrits al·legats hauran d'estar referits a la data en què finalitze el termini de presentació d'instàncies.  
Fase de concurs. Finalitzat el termini de presentació de la documentació a què referix l'apartat anterior, es procedirà a continuació a puntuar la fase de concurs d'acord amb el barem de mèrits que figura com a annex a estes bases, i es concedirà un termini de 10 dies hàbils a partir de la publicació de la llista provisional de valoracions perquè els interessats formulen les al·legacions i esmenes que estimen oportunes en relació a la baremació.  
Si no es presenten al·legacions la llista mencionada esdevindrà definitiva. En qualsevol altre cas, resoltes les possibles al·legacions i esmenes, el tribunal determinarà la relació definitiva d'aspirants aprovats sumant les qualificacions obtingudes per cada aspirant en la fase d'oposició i fase de concurs, s'ordenaran per ordre de puntuació de major a menor i s'interromprà la relació quan el nombre d'aspirants coincidisca amb el de places convocades sense que en cap cas puga contindre un nombre superior al de places convocades.   
Base deu. Relació d'aprovats  
Finalitzades les proves selectives, el tribunal farà pública la relació d'aspirants aprovats per orde de puntuació aconseguida, i elevarà la dita relació a l'òrgan competent, com també remetrà l'acta de l'última sessió, sense que puguen declarar que ha superat el present procediment selectiu un nombre d'aspirants superior al de places convocades.  
Base onze. Presentació de documents  
Els aspirants proposats pel tribunal, hauran d'aportar davant de la corporació, en el termini de 20 dies naturals des que es faça pública la relació d'aspirants aprovats, els documents acreditatius de les condicions de capacitat i requisits exigits en la base quarta de la present convocatòria.  
Els aspirants que tingueren la condició de funcionaris de carrera quedaran exempts de justificar documentalment les condicions generals que ja hagueren sigut provades per a obtindre el seu anterior nomenament. En tot cas, hauran de presentar original o fotocòpia compulsada del seu nomenament com a funcionari de carrera i el títol acadèmic exigit.  
Els que dins del termini indicat, i excepte cas de força major, no presentaren la documentació, o d'esta es deduïra que no tenen algun dels requisits exigits, no podran ser nomenats funcionaris, i es donarà lloc a la invalidesa de l'actuació de l'interessat i la nul·litat subsegüent dels actes del tribunal respecte a este, sense perjuí de la responsabilitat en què pogueren haver incorregut per falsedat en la seua instància.  
Base dotze. Nomenament i presa de possessió  
Complits els requisits precedents, s'efectuarà el nomenament dels aspirants proposats, els quals hauran de prendre possessió del càrrec en el termini de 30 dies, a comptar de l'endemà d'aquell en què els siga notificat el nomenament.  
Base tretze. Incidències  
El tribunal queda autoritzat per a resoldre els dubtes que es presenten i prendre els acords necessaris per al bon orde del procés selectiu en tot allò no previst en les presents bases.  
Base catorze. Borsa de treball  
L'ajuntament podrà constituir una borsa de treball per a la provisió de possibles vacants amb aquells aspirants que per orde de puntuació i amb preferència dels que hagen aprovat un nombre més gran d'exercicis, hagen participat en el procés selectiu i no hagueren sigut inclosos en la proposta de nomenament.  
Base quinze. Normativa i recursos  
14.1. En tot allò no regulat per estes bases específiques, regiran en esta convocatòria les bases generals aprovades pel Ple de l'ajuntament, el text íntegre de les quals ha sigut publicat en el Diari Oficial de la Generalitat Valenciana número 1.926, de 17 de desembre de 1992, i en el Butlletí Oficial de la Província de Castelló número 154, de 24 de desembre de 1992, amb les adaptacions efectuades i publicades en el Butlletí Oficial de la Província de Castelló número 146, de 3 de desembre de 1996, i Diari Oficial de la Generalitat Valenciana número 2.881, de 21 de desembre de 1996, Llei 7/1985, de 2 d'abril, Reguladora de les Bases del Règim Local, Reial Decret Legislatiu 781/1986, de 18 d'abril, Reial Decret 896/1991, de 7 de juny, Decret Legislatiu de 24 d'octubre de 1995, del Govern Valencià, pel que s'aprova el Text Refós de la Llei de Funció Pública Valenciana, Decret 33/1999, de 9 de març, del Govern Valencià, i la resta de legislació aplicable.  
14.2. Contra les presents bases i els seus actes d'execució que són definitius en via administrativa, podrà interposar-se potestativament recurs de reposició davant del mateix òrgan que va dictar l'acte en el termini d'un mes des del següent al de la publicació de l'acte. O bé directament recurs contenciós administratiu en el jutjat contenciós administratiu del domicili del demandant o de la seu de l'òrgan que va dictar l'acte en el termini de dos mesos a partir del següent al de publicació d'este.  
Programa  
Matèries comunes  
1. La Constitució Espanyola de 1978. Principis generals. Drets i deures fonamentals dels espanyols.  
2. La Corona. Les Corts Generals.  
3. El Govern i l'administració. El poder judicial.  
4. Organització territorial de l'estat. Els estatuts d'autonomia. El seu significat. Especial referència a l'Estatut d'Autonomia de la Comunitat Valenciana: principis generals i la seua organització.  
5. Fonts del dret públic. La llei: les seues classes. El reglament: les seues classes. Altres fonts del dret administratiu.  
6. Principis generals del procediment administratiu. Normes reguladores. Els recursos administratius. Classes: recurs d'alçada, recurs de reposició i recurs de revisió. El recurs contenciós administratiu.  
7. Règim local espanyol. Principis constitucionals. La província en el règim local. Organització provincial. Competències.  
8. El municipi. El terme municipal. La població. L'empadronament. Consideració especial del veí. Informació i participació ciutadana. Organització municipal. Competències.  
9. Personal al servici de l'administració local. La funció pública local i la seua organització. Drets i deures dels funcionaris públics locals. Incompatibilitats. Règim disciplinari.  
10. Principis generals i classes de contractes administratius en l'esfera local. La selecció del contractista. Drets i deures del contractista i de l'administració.  
11. Les formes d'activitat de les entitats locals. La intervenció administrativa en l'activitat privada. El servici públic en l'esfera local.  
12. Hisendes locals. Classificació dels ingressos.  
Matèries específiques  
Tema 1. L'esport en la Constitució Espanyola.  
Tema 2. La Llei 10/1990, de 15 d'octubre, de l'Esport, i el seu desplegament reglamentari.  
Tema 3. La Llei 4/1993, de 20 de desembre, de l'Esport a la Comunitat Valenciana, i el seu desplegament reglamentari.  
Tema 4. Les competències esportives de les administracions públiques: estatal, autonòmica i local.  
Tema 5. Les instal·lacions esportives municipals I. Normes generals. Registre municipal d'instal·lacions esportives. Gestió de les instal·lacions esportives. Imatge i publicitat en les instal·lacions esportives. Règim de subvencions.  
Tema 6. Les instal·lacions esportives municipals II. L'ús de les instal·lacions: especial referència als drets i obligacions dels usuaris. Règim d'utilització. Reclamacions i suggeriments. Instal·lacions esportives elementals.  
Tema 7. Les instal·lacions esportives municipals III. La seguretat en les instal·lacions. Contractació d'assegurances esportives.  
Tema 8. Manteniment d'instal·lacions esportives locals. El pla de manteniment.  
Tema 9. Ordenança fiscal reguladora de les taxes per la prestació del servici i activitats esportives i l'ús i la relació de publicitat en instal·lacions esportives municipals d'Alcalà de Xivert.  
Tema 10. El fenomen associatiu en l'àmbit de l'esport: legislació estatal i de la Comunitat Autònoma Valenciana (I). Les federacions esportives. Naturalesa i classes en raó del seu àmbit territorial òrgans de govern i representació.  
Tema 11. El fenomen associatiu en l'àmbit de l'esport: legislació estatal i de la Comunitat Autònoma Valenciana (II). Els clubs esportius. Les agrupacions de clubs d'àmbit estatal. Ens de promoció esportiva d'àmbit estatal. Les lligues professionals: concepte, naturalesa i regulació jurídica. Les societats anònimes esportives. El Registre d'Entitats Esportives de la Comunitat Valenciana.  
Tema 12. La disciplina esportiva. Òrgans titulars de la potestat disciplinària en matèria de l'esport; especial referència al Comité Espanyol de Disciplina Esportiva i als comités de disciplina esportiva autonòmics. La prevenció de la violència en espectacles esportius: mesures d'intervenció, mesures sancionadores. Òrgans competents estatals i autonòmics en esta matèria.  
Tema 13. La prevenció de riscos laborals: normes reguladores. Els servicis de prevenció. Els òrgans de representació en matèria de prevenció de riscos laborals. Els plans d'emergència: contingut.  
Tema 14. La planificació esportiva. Protocol planificador. Desenvolupament del procés planificador. El diagnòstic en la gestió esportiva. Aplicació a l'esport municipal. Contingut. Avaluació.  
Tema 15. Jocs i esports populars i tradicionals valencians. Els esports tradicionals de la Comunitat Valenciana i la seua oferta des del municipi.  
Tema 16. Entrenament esportiu i condicionament físic. Objectius, principis, factors i programació.  
Tema 17. L'entrenament esportiu en les edats primerenques. Principis. Criteris. Consideracions.  
Tema 18. Planificació esportiva en l'àmbit municipal. Desenvolupament dels plans esportius en funció dels fins i necessitats del municipi. Els programes i els projectes municipals. Gestió de recursos.  
Tema 19. El municipi i la gestió de l'esport espectacle. Protocols d'actuació. Normes. Gestió dels recursos.  
Tema 20. Planificació, organització, direcció i coordinació d'activitats esportives dirigides a la població adulta, i les persones majors.  
Tema 21. Planificació, organització, direcció i coordinació d'activitats esportives dirigides a les poblacions i col·lectius especials.  
Tema 22. El municipi i l'associacionisme esportiu. Enfortiment del teixit associatiu local.  
Tema 23. La iniciació esportiva en l'esport municipal. Les escoles esportives municipals. Tipologies. Models actuals i futur d'estes.  
Tema 24. Els Jocs Esportius de la Generalitat Valenciana.  
Tema 25. Els jocs esportius municipals en la iniciació de l'esport municipal.  
Tema 26. Els programes esportius municipals i les piràmides d'edat.  
Tema 27. Esport i qualitat de vida: Els programes de manteniment. Consideracions. Practicants. Oferta.  
Tema 28. Direcció i gestió de les instal·lacions esportives. Projectes per a la gestió.  
Tema 29. El gestor esportiu actual. Evolució, funcions i exercicis. Legislació, recomanacions.  
Tema 30. La utilització de les instal·lacions i equipaments esportius. Normes i normatives de funcionament.  
Tema 31. Els recursos humans. Direcció i gestió del personal adscrit a un servici esportiu local.  
Tema 32. Instal·lacions i complexos poliesportius a l'aire lliure: camps grans oberts i pistes xicotetes. Pistes, sales i pavellons. Piscines. Necessitats del municipi. Criteris bàsics de disseny.  
Tema 33. Manteniment, conservació i neteja en les instal·lacions esportives. Contractació de servicis i subministraments.  
Tema 34. El projecte de gestió d'una instal·lació esportiva.  
Tema 35. Els plans de difusió i de comunicació, i de formació en el municipi.  
Tema 36. La investigació en l'esport. Significat de la investigació. Necessitats de la investigació en els ajuntaments. La investigació com a font de millora. Metodologia d'investigació.  
Tema 37. Modes de gestió esportiva dels servicis públics.  
Tema 38. Esport i societat. Necessitats humanes de la pràctica física. Fins de la física i de la pràctica esportiva.  
Tema 39. Organització d'esdeveniments esportius. Aspectes a considerar en esdeveniments organitzats per un servici d'esports municipal.  
Tema 40. Funcions i competències de l'administració local i autonòmica en matèria de joventut.  
Tema 41. Plans integrals de joventut: el seu disseny, execució i avaluació.  
Tema 42. Característiques sociològiques de la joventut actual.  
Tema 43. Els servicis d'informació juvenil: marc legislatiu, organitzatiu i institucional a Europa, Espanya i Comunitat Valenciana.  
Tema 44. Voluntariat i joventut. Legislació estatal i de la Comunitat Valenciana respecte d'això.  
Tema 45. Models d'intervenció sociocultural amb jóvens.  
Tema 46. L'animador juvenil: funcions, tipologia i espais d'actuació a nivell municipal.  
Tema 47. Dinàmiques i tècniques de grup amb jóvens. Concepte. Tipus de tècniques: de participació, d'anàlisi de procés, d'avaluació i correctives.  
Tema 48. Joventut i activitats lúdiques: teatre, música.  
Barem de mèrits del concurs  
1. Experiència professional. Fins a un màxim d'1 punt.  
Per l'exercici d'un lloc en l'administració pública realitzant funcions iguals o semblants al de la plaça convocada, a raó de 0,3 punts per any de servici. Les fraccions inferiors a un mes no es valoraran. Els treballs a jornada parcial, es valoraran proporcionalment.  
La justificació d'este apartat d'efectuarà per mitjà de certificacions o documents acreditatius del període treballat i funcions exercides.  
2. Cursos. Fins a un màxim d'1 punt.  
Es valoraran els cursos relacionats amb les funcions de la plaça que es convoca que hagen sigut organitzats o homologats per entitats públiques així com cursos impartits per entitats reconegudes oficialment. Seran valorats d'acord amb el criteri següent:  
. Cursos de 10 hores fins a 20 hores: 0,25 punts.  
. Cursos de 21 o més hores fins a 50 hores: 0,50 punts  
. Cursos de 51 o més hores fins a 100 hores: 0,75 punts.  
. Cursos de més de 100 hores: 1 punt.  
A l'efecte del seu còmput, s'aportaran diplomes d'assistència/aprofitament o certificats en què conste la denominació del curs, hores lectives i entitat que el desenvolupa. Així com si és el cas el reconeixement oficial de l'entitat.  
3. Titulacions.  
Per estar en possessió de la llicenciatura en Educació Física o llicenciatura en Ciències de l'Activitat Física i l'Esport: 0,75 punts.  
4. Entrevista. 1 punt.  
S'efectuarà davant del tribunal qualificador i es valorarà l'experiència, la idoneïtat i l'aptitud de l'aspirant en relació amb les funcions a desenvolupar.